Марко Ганчев
Кълвач и антена

chitanka.info

Кър-р-р! — всички от леглата скачат.

Децата плачат,

майка им реве.

Картечни откоси! Какво ли значат?

Залягам в двора по пижама,

озъртам се — войници няма.

Ох, господи, кълвачът

на покрива антената кълве:

кър-р-р, едно, кър-р-р, две!

Кълвачо, да му се не види,

наистина във нашите антени

такива какавиди

са вгнездени!

Обаче, ще ме извиниш,

ако не млъкнеш

и вънка ги измъкнеш,

така ще развониш!

А ние тук нали

в бунгалото на въздух сме дошли?

Над моите дечица се смили!

Бъди

разбрана птица:

иди в гората и си извади

по-безобидна вонещица!

1987

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.